5. Sammenfattende oversigt opdelt efter udgiftsområde i den flerårige finansielle ramme

BEGRUNDELSE

1. Indledning

Formålet med forslaget til ændringsbudget (FÆB) nr. 5 for 2020 er at fortsætte med at yde støtte til flygtninge og værtssamfund som reaktion på den syriske krise. Under FFR-udgiftsområde 4 Et globalt Europa stilles der 100 mio. EUR i forpligtelses- og betalingsbevillinger til rådighed som støtte til opbygning af modstandsdygtighed for flygtninge og værtssamfund i Jordan og Libanon, mens der stilles 485 mio. EUR i forpligtelsesbevillinger og 68 mio. EUR i betalingsbevillinger til rådighed for at sikre fortsat, akut humanitær bistand til flygtninge i Tyrkiet.

2. Støtte til opbygning af modstandsdygtighed for flygtninge og værtssamfund i Jordan og Libanon

I 2020 gik konflikten i Syrien ind i sit 10. år. Da der ikke er udsigt til, at denne krise umiddelbart ophører, truer den fortsat stabiliteten i hele regionen, navnlig i nabolandene Jordan og Libanon, der huser det største antal flygtninge pr. indbygger i verden. Begge lande har udvist en ekstraordinær solidaritet med flygtninge fra konflikten i Syrien. Eftersom de to lande allerede står over for en vanskelig indenlandsk situation, har de grundet krisens langvarige karakter fortsat behov for bistand. Der er allerede indgået forpligtelser for de 214 mio. EUR, der i budgettet for 2020 blev afsat til støtte til Libanons og Jordans opbygning af modstandsdygtighed som reaktion på den syriske krise. Så længe forudsætningerne for at sikre flygtningene en sikker tilbagevenden ikke er opfyldt, er EU's bistand stadig afgørende, da den bidrager til at bevare stabiliteten i de komplekse miljøer på stedet. Hertil kommer, at konsekvenserne af covid-19 har tilføjet et nyt komplekst aspekt til den allerede vanskelige situation i de lande, der huser et stort antal flygtninge. Libanon står over for en akut økonomisk og finansiel krise, hvor staten misligholder tilbagebetalingen af en euroobligation og har bebudet, at den vil omstrukturere alle sine obligationslån, der er udstedt i udenlandsk og egen valuta. Det aktuelle gældsniveau udgør ca. 170 % af BNP, og ifølge de seneste oplysninger skrumpede økonomien med 6,9 % i 2019. Jordan vil som følge af covid-19-krisen sandsynligvis gå fra svag vækst til dyb recession, hvilket vil hæmme den indenlandske og udenlandske efterspørgsel, navnlig i turistsektoren der udgør ca. 11 % af BNP. Krisen vil også lægge pres på de offentlige udgifter, hvilket vil forværre Jordans budgetstilling yderligere.

Der er derfor et presserende behov for 100 mio. EUR i nye forpligtelses- og betalingsbevillinger til finansiering af projekter inden for områderne adgang til uddannelse, støtte til opretholdelse af eksistensgrundlaget og levering af sundheds-, sanitets-, vandforsynings- og affaldshåndteringsydelser samt social beskyttelse til værtssamfund og flygtninge (syriske flygtninge og palæstinensiske flygtninge fra Syrien) i Jordan og Libanon.

EUR Budgetpost Betegnelse Forpligtelsesbevillinger Betalingsbevillinger Sektion III — Kommissionen 22 04 01 03 Middelhavslandene — tillidsskabelse, sikkerhed og forebyggelse og løsning af konflikter 100 000 000 100 000 000 I alt 100 000 000 100 000 000

3.Akut humanitær bistand til flygtninge i Tyrkiet

I henhold til erklæringen fra EU og Tyrkiet forpligtede Kommissionen og medlemsstaterne sig til for perioden 2016-2019 at yde 6 mia. EUR i EU-bistand til flygtninge i Tyrkiet, der inden for rammerne af faciliteten for flygtninge i Tyrkiet skulle udbetales i to trancher. Der er indgået forpligtelser for hele den operationelle ramme for denne bistand, og indgåelsen af kontrakter vil blive afsluttet i løbet af 2020. Ved udgangen af april 2020 var der udbetalt 3,2 mia. EUR.





Den anden tranche på 3 mia. EUR er programmeret med henblik på at sikre facilitetens holdbarhed og en gradvis, styret overdragelse af de initiativer, der finansieres inden for rammerne af faciliteten, til de tyrkiske myndigheder. De tyrkiske myndigheder er imidlertid endnu ikke i stand til på mellemlang til lang sigt at yde kontant bistand til de mest sårbare af de ca. fire millioner flygtninge i Tyrkiet. På mødet i Associeringsrådet EU-Tyrkiet i marts 2019 anmodede Tyrkiet EU om yderligere støtte ud over faciliteten for flygtninge. Endvidere har flere medlemsstater i de seneste måneder anmodet om at fortsætte støtten til flygtninge i Tyrkiet.

I den forbindelse er der et presserende behov for at stille 485 mio. EUR til rådighed til finansiering af videreførelsen af EU's to vigtigste aktioner vedrørende humanitær bistand — det sociale krisesikkerhedsnet og betingede kontantoverførsler til uddannelse.

§Gennem det sociale krisesikkerhedsnet foretages der månedlige kontantoverførsler til omkring 1,7 millioner flygtninge, og midlerne forventes opbrugt senest i marts 2021. Der er behov for 400 mio. EUR til at forlænge det sociale krisesikkerhedsnet indtil udgangen af 2021. Mange komplekse spørgsmål såsom gennemgangen af målkriterierne og gennemførelsen af den strategiske overgang til udviklingsprogrammering kræver rettidig høring og koordinering med de tyrkiske myndigheder og gennemførelsespartnerne. Af den grund, og for at kunne forberede indgåelsen af kontrakter i tide, vil forpligtelsen skulle indgås inden sommeren 2020.

§Gennem betingede kontantoverførsler til uddannelse ydes der kontant bistand til flygtningefamilier, hvis børn ikke arbejder, men går i skole. Den nuværende kontrakt udløber i oktober 2020. Der er et presserende behov for 85 mio. EUR, således at programmet kan videreføres i yderligere et år frem til udgangen af december 2021.

De humanitære hjælpearbejdere til disse to humanitære projekter blev tidligere finansieret gennem medlemsstaternes bilaterale bidrag til faciliteten for flygtninge i Tyrkiet. Eftersom det nu foreslås fuldt ud at finansiere videreførelsen af kontrakterne over EU-budgettet, skal de kontraktansatte, der er direkte involveret i gennemførelsen, fortsat finansieres over EU-budgettet. Det anslås, at der til den fulde gennemførelse og finansielle opfølgning fra 2021 i tre år fortsat vil være behov for kontraktansatte svarende til 15 fuldtidsbeskæftigede. Budgettet for disse medarbejdere og antallet af medarbejdere vil blive øremærket inden for programmets udgifter til administrativ støtte.

EUR Budgetpost Betegnelse Forpligtelsesbevillinger Betalingsbevillinger Sektion III — Kommissionen 23 02 01 Ydelse af hurtig, effektiv og behovsbaseret humanitær bistand og fødevarebistand 485 000 000 68 000 000 I alt 485 000 000 68 000 000

Dertil kommer, at humanitære projekter inden for beskyttelse, sundhed og uddannelse i nødsituationer udløber i sommeren 2020. Inden for det eksisterende budget for 2020 vil der blive stillet 50 mio. EUR til rådighed til humanitær bistand, således at disse aktiviteter kan fortsætte i yderligere et år.

Der anmodes om 68 mio. EUR i betalingsbevillinger til dækning af forfinansiering inden for rammerne af betingede kontantoverførsler til uddannelse i 2020.